section_heading: Povijest
paragraph_text: Nakon oslobođenja Grčke od Osmanskog Carstva 1828. godine katarevusa je postala službenim jezikom, a bila je i dio mogućnosti ujedinjenja Makedonije i drugih teritorija s Grčkom kao dio Velike Ideje, panhelenizma. Upravo je zato katarevusa bila antiosmanska, a poklonici demotskog izlagali su se opasnosti da ih se proglasi proslavenskim. Na katarevusi su pisana mnoga romantičarska djela tzv. atenske škole. Ipak, do 1880. demotski je postao popularniji. Mnogi elementi katarevuse ušli su u demotski koji je službenim proglašen 1976. godine. Dotada je u Grčkoj stoga vladala diglosija.